
A rejtőzködő narratív reklámok nyelvi vizsgálata

Dolgozatomban az újságokban burkolt formában megjelenő reklámokat vizsgáltam, amelyek az infotainment, azaz a szórakoztatva informálás elvét követik. Az ilyen típusú reklámok megnevezésére bevezettem a marketingtartalmú pszeudocikk fogalmát. A marketingtartalmú pszeudocikkek csoportján belül elkülönítettem a narrációra épülő reklámokat, amelyeket narratív reklámoknak neveztem el.
Előzetes feltevésem szerint a marketingtartalmú pszeudocikk más úton próbálja felkelteni a figyelmet és vásárlásra késztetni az olvasót, mint a korábbi típusú reklámok. Hogy ezt bizonyítsam, az általam gyűjtött korpuszban található marketingtartalmú pszeudocikkeket elemeztem a tipográfia és a színszimbolika, valamint sajtóműfaji jegyek szempontjából. A narratív reklámokat elhelyeztem a Tátrai-féle szövegtani modellben, és megvizsgáltam, hogy rendelkeznek-e közös forgatókönyvvel.
A kapott eredmények alapján elmondható, hogy a marketingtartalmú pszeudocikk tipográfiailag a lehető legnagyobb mértékű azonosulásra törekszik a sajtócikkekkel, vagyis a burkolt megjelenés egyik alapvető eszköze a tipográfia. A színszimbolika jelentősége háttérbe szorult a korábbi reklámokhoz képest. A sajtóműfajokkal való összevetés során jórészt riport és interjú, valamint kis- és nagyinformáció műfaji jegyeit felmutató reklámokat találtam, amelyek felhasználják a sajtócikkek formai eszközeit is, mint a lead, keretes, alcímek stb. Csak kevés példát találtam olyan marketingtartalmú pszeudocikkre, amely félrevezető módon nem tünteti fel, hogy nem szerkesztői tartalom, hanem reklám.
A narratív reklámokban a storytelling hatására lejátszódó agyi folyamatok érzelemátvételhez és a főszereplő cselekvésének utánzásához vezetnek az olvasóban. Ennek eléréséhez a narratív reklám kiválóan felhasználja a sematikusan ábrázolt és kidolgozott térbeli, időbeli és társas viszonyokat. A referenciális központ változatlanságának nagy szerepe van a bevonódás terén. Leghatásosabb eszköznek ennek elérésére az E/1. elbeszélést találtam. A kidolgozott és sematikus társas, térbeli és időviszonyok a forgatókönyv hatásos felépítését segítik elő. Végül nem egy-, hanem kétféle forgatókönyvet találtam, amelyek jól felismerhetően a Freytag-piramisra épülnek.



